En middelsstor (15-25 millimeter), kraftig, brun trebukk. Forkroppen og roten av dekkvingene er mer eller mindre kledt med fine, virvlende, lyse hår. Antennene er tynne, hos hannen vel halvparten så lange som kroppen. Pronotum er trapesformet med mer eller mindre sagtakkede, litt buede sidekanter. Dekkvingene er parallellsidige med stumpvinklede "skuldre", med utydelige lengderibber.